Waarskuwing: Swaar reën in Mpumalanga verwagArgieffoto Swaar reën word vir die volgende twee dae in Mpumalanga verwag en ŉ waarskuwing word na alle inwoners uitgestuur. “Die departement van samewerkende regering het alle munisipaliteite aangesê om op ŉ volle gereedheidsbasis te staan,” het Simphiwe Kunene, woordvoerder vir departement, Donderdag gesê. “Die swaar reën kan dam- en riviervlakke laat styg en klein stroompies en riviere baie gevaarlik maak.” Hy raai mense aan om weg te bly van rivieroewers en om nie riviere of laagwaterbruggies te probeer oorsteek nie. “Die departement doen ŉ beroep op alle gemeenskappe om voorkomsmaatreëls te tref, veral diegene in laagwatergebiede,” het hy gesê. “Alle padgebruikers word versoek om uiters versigtig te wees, aangesien die paaie nat sal wees en rotsstortings in sommige gebiede kan plaasvind.” Die swaar reënval word Vrydag en Saterdag verwag. Indien oorstromings plaasvind kan inwoners met die rampbestuureenheid in verbinding tree deur tolvry 0800 202 507 te skakel.